ROZHODNUTIE KOMISIE
z 23. decembra 2004
o ochranných opatreniach v súvislosti s vysoko patogénnym pseudomorom hydiny v Bulharsku
(oznámené pod číslom dokumentu K(2004) 5650)
(Text s významom pre EHP)
(2004/908/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), najmä na jej článok 18 ods. 1,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä jej článok 22 ods. 1,
keďže:
(1)
Pseudomor hydiny je vysoko nákazlivé vírusové ochorenie postihujúce hydinu a vtáky, ktoré môže rýchlo nadobudnúť epizootické rozmery a tým predstavovať vážne ohrozenie zdravia zvierat a výrazne znížiť ziskovosť v oblasti chovu hydiny.
(2)
Existuje riziko, že pôvodca ochorenia by sa mohol rozšíriť prostredníctvom medzinárodného obchodu so živou hydinou a výrobkami z hydiny.
(3)
Bulharsko potvrdilo 23. decembra 2004 vypuknutie vysoko patogénneho pseudomoru v oblasti Kardjali.
(4)
Vzhľadom na veterinárne riziko rozšírenia ochorenia do Spoločenstva je preto primerané ako okamžité opatrenie dočasne pozastaviť dovoz živej hydiny, vtákov radu bežce, pernatej zveri z farmových chovov, voľne žijúcej pernatej zveri a násadových vajec týchto druhov z Bulharska.
(5)
Okrem toho by sa mal dočasne pozastaviť dovoz čerstvého hydinového mäsa z Bulharska do Spoločenstva, mäsa z vtákov radu bežce, zveriny z pernatej zveri z farmových chovov a z voľne žijúcej pernatej zveri, mäsových prípravkov a mäsových výrobkov, ktoré boli vyrobené z mäsa uvedených druhov alebo ktoré takéto mäso obsahujú, z vtákov usmrtených po 16. novembri 2004.
(6)
Rozhodnutie Komisie 97/222/ES (3) ustanovuje zoznam tretích krajín, z ktorých sú členské štáty oprávnené dovážať mäsové výrobky, a ustanovuje režimy ošetrenia s cieľom predísť riziku prenosu ochorenia prostredníctvom takýchto výrobkov. Pokiaľ ide o druhy, z ktorých sa mäso získava, ošetrenie, ktorému musí byť výrobok podrobený, závisí od zdravotného štatútu krajiny pôvodu. S cieľom vyhnúť sa nepotrebnej záťaži pre obchod by mal byť aj naďalej povolený dovoz mäsových výrobkov z hydiny s pôvodom v Bulharsku, ktoré boli ošetrené pri teplote najmenej 70 °C a ošetrenie bolo aplikované na celý výrobok.
(7)
Hneď ako Bulharsko poskytne ďalšie informácie o situácii týkajúcej sa ochorenia a opatreniach prijatých v tejto súvislosti, mali by sa preskúmať opatrenia prijaté na úrovni Spoločenstva súvisiace s vypuknutím tohto ochorenia.
(8)
Ustanovenia tohto rozhodnutia sa preskúmajú na najbližšom zasadnutí Stáleho výboru pre potravinový reťazec a zdravie zvierat, ktoré je predbežne naplánované na 11. - 12. januára 2005,
PRIJALA TOTO ROZHODNUTIE:
Článok 1
Členské štáty dočasne pozastavujú dovoz živej hydiny, živých vtákov radu bežce, živej pernatej zveri z farmových chovov, živej voľne žijúcej pernatej zveri a násadových vajec týchto druhov z územia Bulharska.
Článok 2
Členské štáty dočasne pozastavujú dovoz z územia Bulharska:
-
čerstvého hydinového mäsa, mäsa z vtákov radu bežce, zveriny z pernatej zveri z farmových chovov a z voľne žijúcej pernatej zveri a
-
mäsových prípravkov a mäsových výrobkov, ktoré boli vyrobené z mäsa uvedených druhov alebo obsahujú takéto mäso.
Článok 3
1. Odchylne od článku 2 členské štáty povoľujú dovoz výrobkov, na ktoré sa vzťahuje tento článok, v prípade, že tieto výrobky boli vyrobené z mäsa vtákov usmrtených pred 16. novembrom 2004.
2. Do veterinárnych osvedčení priložených k zásielkam výrobkov uvedených v odseku 1 sa pridáva táto veta:
„Čerstvé hydinové mäso/čerstvé mäso z vtákov radu bežce/čerstvá zverina z pernatej zveri z farmových chovov/čerstvá zverina z voľne žijúcej pernatej zveri, mäsové prípravky, ktoré boli vyrobené z hydinového mäsa/mäsa z vtákov radu bežce/zo zveriny z pernatej zveri z farmových chovov/zveriny z voľne žijúcej pernatej zveri, alebo ktoré takéto mäso obsahujú (4), z vtákov usmrtených pred 16. novembrom 2004 v súlade s článkom 3 ods. 1 rozhodnutia 2004/908/ES.“
3. Odchylne od článku 2 členské štáty povoľujú dovoz mäsových výrobkov, ktoré sú vyrobené z hydinového mäsa, mäsa z vtákov radu bežce, zo zveriny z pernatej zveri z farmových chovov a zveriny z voľne žijúcej pernatej zveri, alebo ktoré takéto mäsa obsahujú, v prípade, ak mäso týchto druhov bolo podrobené osobitným ošetreniam uvedeným v bodoch B, C alebo D v časti IV prílohy k rozhodnutiu 97/222/ES.
Článok 4
Členské štáty zmenia a doplnia opatrenia, ktoré uplatňujú na dovoz s cieľom zosúladiť ho s týmto rozhodnutím, a prijaté opatrenia okamžite primerane zverejnia. Okamžite o tom budú informovať Komisiu.
Článok 5
Toto rozhodnutie sa preskúma na základe vývoja nákazy a informácií poskytnutých veterinárnymi orgánmi Bulharska na zasadnutí Stáleho výboru, ktoré je predbežne naplánované na 11. - 12. januára 2005.
Článok 6
Toto rozhodnutie sa uplatňuje do 31. januára 2005.
Článok 7
Toto rozhodnutie je určené členským štátom.
V Bruseli 23. decembra 2004